รัฐบาลไทย-ข่าวทำเนียบรัฐบาล-ธอส. ลงพื้นที่ จ.ขอนแก่น ติดตามการพัฒนาที่อยู่อาศัยในโครงการบ้านล้านหลัง
วันอังคารที่ 30 พฤศจิกายน 2564
ธอส. ลงพื้นที่ จ.ขอนแก่น ติดตามการพัฒนาที่อยู่อาศัยในโครงการบ้านล้านหลัง
ธอส. ลงพื้นที่จังหวัดขอนแก่น ติดตามความคืบหน้าการก่อสร้างโครงการที่อยู่อาศัยภายใต้โครงการบ้านล้านหลัง ในจังหวัดขอนแก่น หลังปล่อยสินเชื่อพัฒนาโครงการ Pre Finance ให้กับ บริษัท กรีนเมโทร (ขอนแก่น) จํากัด และ บริษัท อีสาน พิมานกรุ๊ป จํากัด
ธอส. ลงพื้นที่จังหวัดขอนแก่น ติดตามความคืบหน้าการก่อสร้างโครงการที่อยู่อาศัยภายใต้โครงการบ้านล้านหลัง ในจังหวัดขอนแก่น หลังปล่อยสินเชื่อพัฒนาโครงการ Pre Finance ให้กับ บริษัท กรีนเมโทร (ขอนแก่น) จํากัด และ บริษัท อีสาน พิมานกรุ๊ป จํากัด เพื่อสร้างที่อยู่อาศัยราคาไม่เกิน 1,200,000 บาท ช่วยชาวขอนแก่นได้มีอยู่อาศัยเป็นของตนเองได้ง่ายขึ้น ผ่านอัตราดอกเบี้ยต่ําคงที่ 4 ปีแรกเพียง 1.99% ต่อปี
นายฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) เปิดเผยภายหลังลงพื้นที่สํารวจความคืบหน้าในการก่อสร้างที่อยู่อาศัยในโครงการบ้านล้านหลังในพื้นที่จังหวัดขอนแก่นว่า หลังจากที่ ธอส. ได้จัดทําโครงการบ้านล้านหลัง ระยะที่ 2 เพื่อช่วยเหลือประชาชน โดยเฉพาะกลุ่มผู้มีรายได้น้อยที่ไม่สามารถเข้าถึงสินเชื่อในระบบสถาบันการเงิน ผู้ที่เริ่มต้นทํางานเพื่อสร้างครอบครัว และผู้สูงอายุ ให้มีที่อยู่อาศัยเป็นของตนเองได้ง่ายขึ้น สําหรับซื้อที่อยู่อาศัยในระดับราคาซื้อ-ขายไม่เกิน 1,200,000 บาท อัตราดอกเบี้ย 4 ปีแรกเท่ากับ 1.99% ต่อปี เงินงวดคงที่ 84 งวดแรก ( 7 ปี ) ซึ่งเปิดให้ลูกค้าที่สนใจลงทะเบียนเข้าร่วมโครงการตั้งแต่วันที่ 10 กันยายน 2564 ล่าสุด ณ วันที่ 29 พฤศจิกายน 2564 เวลา 9.00 น. มีลูกค้าลงทะเบียนแล้วจํานวน 63,411 ราย คิดเป็นวงเงินสินเชื่อ 76,093.20 ล้านบาท ยื่นขอสินเชื่อแล้วจํานวน 5,139 ราย วงเงิน 4,451.02 ล้านบาท ได้รับอนุมัติสินเชื่อแล้วจํานวน 4,295 ราย วงเงิน 3,604.57 ล้านบาท ซึ่งสะท้อนให้เห็นถึงความต้องการที่อยู่อาศัยในระดับราคาไม่เกิน 1,200,000 บาท ของประชาชนทั่วประเทศ โดยเฉพาะตามหัวเมืองใหญ่ในภูมิภาคต่าง ๆ รวมไปถึงจังหวัดขอนแก่น ซึ่งเป็นเมืองศูนย์กลางทางเศรษฐกิจและการคมนาคมของภาคตะวันออกเฉียงเหนือ ซึ่งการลงพื้นที่ในครั้งนี้พบว่า บริษัท กรีนเมโทร (ขอนแก่น) จํากัด ผู้พัฒนาโครงการที่อยู่อาศัย “ดิเอนทรีโอ 1 ขอนแก่น” ภายใต้วงเงินสินเชื่อ Pre Finance จํานวน 58 ล้านบาท เพื่อก่อสร้างทาวน์เฮ้าส์ 2 ชั้น ขนาด 2 ห้องนอน 2 ห้องน้ํา พร้อมที่จอดรถ พื้นที่ใช้สอยรวม 65 ตารางเมตร ก่อสร้างรวมจํานวน 108 หน่วย ราคาจําหน่าย 1,100,000 บาท ปัจจุบันโครงการดังกล่าวอยู่ระหว่างการก่อสร้างในโซน A-F จํานวน 44 หน่วย คาดว่าจะแล้วเสร็จและเปิดให้ประชาชนได้เข้าอยู่อาศัยได้ในปี 2565 ซึ่งปัจจุบันมีลูกค้าให้ความสนใจติดต่อจองซื้อล่วงหน้า (Pre-sale) กับทางโครงการ พร้อมส่งเอกสารให้ธนาคารตรวจสอบสถานะคุณสมบัติเบื้องต้นก่อนยื่นกู้(Pre-approved) แล้วจํานวนกว่า 50 ราย กรณีที่สามารถผ่อนชําระได้สูงสุด 40 ปี ลูกค้าจะมีเงินงวดผ่อนชําระเริ่มต้นคงที่ 7 ปีแรกเพียง 4,500 บาทต่อเดือนเท่านั้น และคาดว่าจะมียอดจองซื้อเพิ่มขึ้นอย่างต่อเนื่อง เนื่องจากระดับเงินงวดดังกล่าวเป็นจํานวนที่ถูกหรือเท่ากับค่าเช่าบ้าน ซึ่งการซื้อจะทําให้ลูกค้าได้ที่อยู่อาศัยเป็นกรรมสิทธิ์ของตนเองอีกด้วย
นอกจากนี้ ธอส. ยังได้ลงพื้นที่สํารวจความคืบหน้าในการก่อสร้างที่อยู่อาศัยใน โครงการ City Park Condo B พัฒนาโครงการโดย บริษัท อีสาน พิมานกรุ๊ป จํากัด ที่ได้รับอนุมัติสินเชื่อ Pre Finance ในโครงการบ้านล้านหลังวงเงิน 91.49 ล้านบาท เพื่อก่อสร้างอาคารชุด 8 ชั้น จํานวน 210 หน่วย พื้นที่ใช้สอย 32-49 ตารางเมตร มีพื้นที่ส่วนกลางและสิ่งอํานวยความสะดวก อาทิ ลิฟท์โดยสาร 2 ชุด ห้อง Lobby ห้องซักผ้า ระบบความปลอดภัย และลานจอดรถ โดยมีแคมเปญพิเศษสําหรับผู้ที่สนใจแบบห้อง Studio และ 1 Bedroom (พื้นที่ใช้สอย 32 ตารางเมตร) โครงการได้กําหนดราคาจําหน่ายเพียง 990,000 บาท ซึ่งราคาจําหน่ายดังกล่าวมีจํานวนประมาณร้อยละ 40 ของหน่วยขายในโครงการทั้งหมด ขณะนี้ดําเนินการก่อสร้างแล้วเสร็จ 100% และเปิดให้ผู้จองซื้อเข้าอยู่อาศัยได้ภายในต้นปี 2565 ปัจจุบันมีลูกค้า Pre-sale กับทางโครงการพร้อมส่งเอกสารให้ธนาคาร Pre-approved สินเชื่อแล้วกว่า 120 ราย
สําหรับลูกค้าที่สนใจเข้าร่วมโครงการบ้านล้านหลัง สามารถลงทะเบียนผ่าน Mobile Application : GHB ALL เพื่อรับรหัสสําหรับเข้าร่วมโครงการทาง GHB Buddy บน Application Line หรือสอบถามรายละเอียดเพิ่มเติมได้ที่ ธอส. ทุกสาขาทั่วประเทศ หรือที่ ศูนย์ลูกค้าสัมพันธ์ (Call Center) โทร 0-2645-9000 หรือ Facebook Fanpage ธนาคารอาคารสงเคราะห์ และติดตามข้อมูลข่าวสารต่าง ๆ ที่น่าใจของธนาคารอาคารสงเคราะห์ได้ที่ www.ghbank.co.th และ Mobile Application : GHB ALL